**Noteikumu projekta**

**„Grozījumi Ministru kabineta 2015.gada 1.decembra noteikumos Nr.686 “Kārtība, kādā nominē kandidātus valdes un padomes locekļu amatiem kapitālsabiedrībās, kurās valstij kā dalībniekam (akcionāram) ir tiesības izvirzīt valdes vai padomes locekļus, un valdes locekļus valsts kapitālsabiedrībās, kurās ir izveidota padome””**

**sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Publiskas personas kapitāla daļu un kapitālsabiedrību pārvaldības likuma 31.panta desmitā daļa |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2015.gada 1.janvārī ir stājies spēkā Publiskas personas kapitāla daļu un kapitālsabiedrību pārvaldības likums (turpmāk – Kapitālsabiedrību pārvaldības likums). Kapitālsabiedrību pārvaldības likuma 31.panta desmitā daļa paredz, ka Ministru kabinets nosaka kārtību, kādā nominē kandidātus valdes un padomes locekļu amatiem kapitālsabiedrībās, kurās valstij kā dalībniekam (akcionāram) ir tiesības izvirzīt valdes vai padomes locekļus, un valdes locekļus valsts kapitālsabiedrībās, kurās izveidota padome, bet likuma 22.panta otrās daļas 7.punkts nosaka, ka koordinācijas institūcija atbilstoši kompetencei izstrādā un normatīvajos aktos noteiktajā kārtībā iesniedz Ministru kabinetam apstiprināšanai tiesību aktu un politikas plānošanas dokumentu projektus.Pašreiz kārtību, kādā veic kandidātu atlasi valdes un padomes locekļu amatiem kapitālsabiedrībās, kurās valstij kā dalībniekam (akcionāram) ir tiesības izvirzīt valdes vai padomes locekļus nosaka Kapitālsabiedrību pārvaldības likuma 31.pants un Ministru kabineta 2015.gada 1.decembra noteikumi Nr.686 “Kārtība, kādā nominē kandidātus valdes un padomes locekļu amatiem kapitālsabiedrībās, kurās valstij kā dalībniekam (akcionāram) ir tiesības izvirzīt valdes vai padomes locekļus, un valdes locekļus valsts kapitālsabiedrībās, kurās ir izveidota padome” (turpmāk – noteikumi).Pārresoru koordinācijas centrs kā valsts kapitālsabiedrību un valsts kapitāla daļu pārvaldības koordinācijas institūcija ir izstrādājis šo noteikumu projektu, lai noteikumos veiktu vairākus precizējumus.1. **Informācijas publiskošana par amatā ievēlēto kapitālsabiedrības valdes vai padomes locekli**

 Saskaņā ar Kapitālsabiedrību pārvaldības likuma 66.panta pirmās daļas 3.punktu tikai dalībnieku sapulcei ir tiesības pieņemt lēmumus par valdes locekļu un valdes priekšsēdētāja ievēlēšanu un atsaukšanu, izņemot gadījumus, kad sabiedrībā ir izveidota padome. Arī Kapitālsabiedrību pārvaldības likuma 94.panta pirmās daļas 3. un 4.punkts noteic, ka tikai akcionāru sapulcei ir tiesības pieņemt lēmumus par valdes locekļu un valdes priekšsēdētāja ievēlēšanu un atsaukšanu (ja sabiedrībā nav izveidota padome), un padomes (ja tāda ir izveidota) locekļu ievēlēšanu un atsaukšanu. Atbilstoši Kapitālsabiedrības pārvaldības likuma 107.panta otrās daļas 1.punktam viens no padomes uzdevumiem ir ievēlēt un atsaukt valdes locekļus.  Noteikumu 23.punkta spēkā esošā redakcija noteic, ka, lai informētu sabiedrību par kandidātu atlases procesa un kandidātu atbilstības novērtēšanas rezultātiem, valsts kapitāla daļu turētājs vai kapitālsabiedrības padome (ja tāda ir izveidota) triju darbdienu laikā pēc šo noteikumu 19.punktā minētā lēmuma pieņemšanas publicē institūcijas tīmekļvietnē šādu informāciju: kapitālsabiedrības nosaukums; kompetenču un profesionālās pieredzes prasību apraksts; nominācijas komisijas sastāvs; informācija par kandidātu novērtēšanas procesu (novērtēšanas kritērijiem, izmantotajām kandidātu novērtēšanas metodēm, novērtēto kandidātu skaitu). Šajā noteikumu punktā ietvertā iekšējā atsauce uz noteikumu 19.punktu saistīta ar lēmumu, kuru pieņem nominācijas komisija par kandidātu novērtēšanu. Tomēr ne Kapitālsabiedrību pārvaldības likumā, ne noteikumos nav noteikts cik ilgā laikā no dalībnieku (akcionāru) sapulces vai padomes lēmuma pieņemšanas ir jānodrošina informācijas atklātības prasības – jāinformē sabiedrība par amatā ievēlēto kapitālsabiedrības valdes vai padomes locekli. Lai nodrošinātu, ka sabiedrībai tiek sniegta visaptveroša informācija gan par attiecīgās kapitālsabiedrības vakanto valdes vai padomes locekļu amata kandidātu atlases un novērtēšanas procesu (tai skaitā nominācijas komisijas sastāvu), gan arī ar dalībnieku (akcionāru) vai kapitālsabiedrības padomes (ja tāda ir izveidota) pieņemto lēmumu par amatā ievēlēto kapitālsabiedrības valdes vai padomes locekli, tad jaunā redakcijā tiek izteikts noteikumu 23.punkts.  1. **Nominācijas komisijas locekļa apliecinājums**

Lai nodrošinātu interešu konflikta novēršanu, noteikumu 16.punkts noteic, ka pirms kandidātu atbilstības novērtēšanas uzsākšanas visi nominācijas komisijas locekļi, kā arī novērotāji ar padomdevēja tiesībām paraksta noteikumu 3.pielikumā norādīto nominācijas komisijas locekļa apliecinājumu (turpmāk-apliecinājums). Pašreizējais apliecinājums ietver pārāk ierobežojošus nosacījumus attiecībā uz nominācijas komisijas locekļa saistību ar kandidāta darba vietu, nosakot, ka nominācijas komisijas loceklis nav tiesīgs parakstīt apliecinājumu, ja viņš un kandidāts strādā vai ir strādājuši iepriekšējos 24 mēnešus vienā un tai pašā darba vietā. Var veidoties situācijas, ka lielās institūcijās cilvēki var būt pat savstarpēji nepazīstami, bet pašreizējais regulējums liegtu nominācijas komisijas loceklim parakstīt apliecinājumu, bet attiecīgās institūcijas darbiniekam kandidēt uz amatu, lai gan interešu konflikta pēc būtības nav, jo tas neietekmēs nedz kandidāta, nedz nominācijas komisijas locekļa mantiskās vai citas personīgās intereses. Tādēļ tiek piedāvāts noteikt, ka apliecinājumu nevar parakstīt tikai tad, ja nominācijas komisijas loceklis nav pašreizējais vai bijušais (iepriekšējie 24 mēneši) kandidāta tiešais vadītājs vai tiešais padotais. Tāpat tiek piedāvāts noteikt, ka, ja nominācijas komisijas loceklis iespējama interešu konflikta vai ētikas apsvērumu dēļ nevar parakstīt apliecinājumu attiecībā pret kādu no kandidātiem, tad to norāda apliecinājumā un atstata sevi no konkrētā kandidāta vērtēšanas.Ņemot vērā, ka nominācijas komisijas darbā var tikt skatīti dokumenti, kuri satur ierobežotas pieejamības informāciju (saistībā gan ar kapitālsabiedrības komercdarbību (stratēģiju, finanšu stāvokli, attīstības mērķiem), gan nominācijas komisijas rīcībā tiek nodoti dokumenti, kuri satur informāciju par pretendentiem, tad, lai nodrošinātu, ka nominācijas komisijas locekļi parakstot apliecinājumu vienlaikus būtu informēti par sekām, kuras var iestāties informācijas prettiesiskas izpaušanas gadījumā, 3.pielikums ir papildināts ar 6.punktu. Tā kā nominācijas komisijas sastāvā var tikt iekļauti pieaicinātie neatkarīgie eksperti un novērotāji ar padomdevēja tiesībām, kuri var nebūt valsts amatpersonas vai valsts pārvaldes darbinieki, tad atbildība par informācijas prettiesisku izpaušanu ir saistoša arī neatkarīgajiem ekspertiem un novērotājiem ar padomdevēja tiesībām. Nominācijas komisijas locekļi var tikt saukti pie disciplināratbildības, kā arī pie kriminālatbildības par nepatiesu ziņu sniegšanu valsts institūcijai (Krimināllikuma 262.pants), vai pie administratīvās atbildības par nelikumīgu rīcību ar personas datiem (Latvijas Administratīvo pārkāpumu kodeksa204.7 pants. Nelikumīgas darbības ar fiziskās personas datiem), ja tiek izpausta informācija par amatu kandidātiem.1. **Kandidātu atbilstības vērtēšana**

Vērtēšanas rezultātus nominācijas komisija apkopo, par katru kandidātu aizpildot kandidātu vērtēšanas veidlapu, kas ir noteikumu 4. pielikumā. Noteikumu 4.pielikums izteikts jaunā redakcijā, lai vienkāršotu novērtējumu veikšanu un rezultātu aprēķināšanu.Lai nominācijas komisijai būtu vienota izpratne kādā nodrošināt atbilstošu kandidāta vērtējumu, tā veidošanās mehānismu, tad turpmāk ir sniegts piemērs par kandidāta veidlapas aizpildīšanu ar konkrētiem skaitļiem. Tādējādi ar piemēru paskaidrojot, kā nonākt līdz gala rezultātam un novērtēt kandidātu.**Kandidāta veidlapas aizpildīšanas piemērs.***Kandidātu atbilstības vērtēšanas veidlapas paraugs*

|  |  |  |  |
| --- | --- | --- | --- |
| Kritērijs | Apakškritērijs | Apakškritērija svars¹ | Vārds, uzvārds |
| Novērtējums | Novērtējuma un svara reizinājums |
| **1. Valodu zināšanas** | 1.1. | 5 | **10** | **50** |
| 1.2. | 5 | **10** | **50** |
| **2. Izglītība²** | 2.1. | Svars netiek noteikts |  |  |
| **3. Pieredze** | 3.1. | 15 | **8** | **120** |
| 3.2. | 15 | **8** | **120** |
| **4. Kompetences** | 4.1. | 5 | **6** | **30** |
| 4.2. | 10 | **7** | **70** |
| 4.3.  | 10 | **7** | **70** |
| 4.4. | 10 | **5** | **50** |
| **5.Citas būtiskas kompetences** | 5.1. | 15 | **6** | **90** |
|  | 5.2. | 10 | **7** | **70** |
| **Kandidāta summārais novērtējums³** | **720** |

Nominācijas komisija vienojas par katra apakškritērija svaru ar nosacījumu, ka visu svaru summa ir 100. Nominācijas komisijas loceklis vērtēšanas tabulā sniedz savu novērtējumu punktos par katru apakškritēriju. Pēc visu novērtējumu aizpildīšanas nominācijas komisijas loceklis aizpilda vērtēšanas tabulas kolonnu, tajā ierakstot katra apakškritērija svara reizinājumu ar attiecīgo apakškritērija novērtējumu. Sasummējot šo reizinājumus, nominācijas komisijas loceklis iegūst savu summāro novērtējumu attiecīgajam kandidātam. Nominācijas komisijas gala novērtējums katram konkrētam kandidātam tiek aprēķināts kā vidējais aritmētiskais no kandidātu vērtējušo nominācijas komisijas locekļu summārajiem vērtējumiem. Katrs nominācijas komisijas loceklis aizpilda atsevišķu vērtēšanas anketu par katru kandidātu. Gadījumos, kad komisijas loceklis nepiedalās atsevišķu kandidātu vērtēšanā vai atstata sevi no kandidāta vērtēšanas, tiek ņemti vērā tikai to nominācijas komisijas locekļu vērtējumi, kuri piedalījušies vērtēšanas procesā. Šajā gadījumā kandidāta gala novērtējums tiek aprēķināts kā vidējais aritmētiskais no kandidātu vērtējušo nominācijas komisijas locekļu vērtējumiem. Piemēram, ja nominācijas komisijā ir pieci locekļi, bet viens no tiem nav vērtējis trīs kandidātus no 10, tad šo trīs kandidātu gala novērtējumi tiek aprēķināti kā aritmētiskie vidējie no četru nominācijas komisijas locekļu, kuri vērtēja visus kandidātus, vērtējumiem. Pārējo septiņu kandidātu galanovērtējums tiek aprēķināti kā aritmētiskie vidējie no visu piecu nominācijas komisijas locekļu novērtējumiem.Izglītības vērtēšanai ar punktiem nav objektīva pamata. Izglītības detalizēta vērtēšana ar punktiem nav pietiekami pamatota, ņemot vērā, ka noteikumi nosaka, ka minimums ir otrā līmeņa augstākā izglītība un, ja šī pamatprasība ir izpildīta, nav pamatoti sniegt būtiski detalizētu punktos izteiktu novērtējumu iegūtajai izglītībai, jo tas ar augstu varbūtības pakāpi varētu tikt uzskatīts par subjektīvu vērtējumu un tikt apstrīdēts.1. **Nevainojama reputācija.**

 Saistībā ar nevainojamās reputācijas vērtēšanu noteikumu projekts paredz divas izmaiņas:1. vērā ņem ne tikai nominācijas komisijas rīcībā esošo informāciju, kas varētu liecināt, ka kandidātam nav nevainojama reputācija, bet arī kapitāla daļu turētāja un padomes rīcībā esošo informāciju, kura varētu nebūt nominācijas komisijas rīcībā.
2. pretendentu no tālākas piedalīšanās novērtēšanas procesā izslēdz ar vienbalsīgu visu nominācijas komisijas locekļu lēmumu. Minētā izmaiņa pamatota ar to, ka tiek pieņemts kandidātam būtisks lēmums – izslēgt kandidātu no vērtēšanas procesa, par ko jābūt pilnīgai pārliecībai, ka izslēgšana ir pamatota.
3. **Izmaiņas attiecībā uz minimālajām prasībām padomes locekļiem.**

Pašlaik noritējušo nominācijas procesu pieredze liecina, ka noteikumu 2.pielikumā noteiktās darba pieredzes prasības padomes locekļu kandidātiem ir pārāk ierobežojošas, jo tās liedz pretendēt;1. kandidātiem, kas ieņem/ ir ieņēmuši valdes vai padomes locekļu amatus mazāka lieluma kapitālsabiedrībās;
2. kandidātiem, kas ieņem/ ir ieņēmuši valdes vai padomes locekļu amatus citas jomas valsts vai privātās kapitālsabiedrībās;
3. kandidātiem, kas ieņem/ ir ieņēmuši vadošus amatus valsts institūcijās, kas atbildīgas par politikas veidošanu citās jomās.

Tādēļ tiek piedāvāts veikt grozījumus noteikumu 2.pielikumā, paredzot, ka uz padomes locekļa amatu var kandidēt vidējas vai lielas kapitālsabiedrības valdes vai padomes loceklis, neatkarīgi no jomas un tā vai kandidāta pieredze ir valsts kapitālsabiedrībā vai privātā kapitālsabiedrībā. Vienlaikus tiek piedāvāts noteikt, ka uz padomes locekļa amatu var kandidēt persona kas ieņem/ ir ieņēmusi vadošus amatus valsts institūcijā, kas atbildīga par politikas veidošanu citā jomā, nevis tikai tajā, kurā darbojas konkrētā kapitālsabiedrība.1. **Nominācijas komisijas darba organizācija.**

Lai nodrošinātu nominācijas komisijas labāku sagatavošanos kandidātu izvērtēšanai, noteikumu projekts paredz, ka pirms tās nominācijas komisijai tiek sniegta informācija par esošo situāciju kapitālsabiedrībā, tās stratēģiju, mērķiem un izaicinājumiem. Kapitāla daļu turētājs sagatavo informāciju nominācijas komisijai pēc iespējas pārskatāmā veidā un tik detalizētu, lai sagatavotā informācija palīdzētu nominācijas komisijai pilnvērtīgāk un kvalitatīvāk izvērtēt kandidātu iesniegtos vai klātienes intervijās sniegtos redzējumus kapitālsabiedrības attīstībai. Noteikumu projekts paredz, ka publiskās pieteikšanās procedūras izsludināšanas papildus priekšnoteikums ir nominācijas komisijas apstiprināts konkursa nolikums, kurā ietverama nominācijas komisijas darba organizācijas kārtība un prasības kandidātiem. Tāpat noteikumu projekts paredz, ka nominācijas komisijai jāvienojas par nepieciešamajiem potenciālo kandidātu informēšanas pasākumiem. Lai nodrošinātu kapitāla daļu turētāja/padomes un nominācijas komisijas lomu savstarpēju skaidru nodalīšanu un veicinātu nominācijas procesa lielāku objektivitāti, noteikumu projekts paredz noteikt, ka kapitāla daļu turētāja un padomes izvirzīto pārstāvju skaits nominācijas komisijā ir ne vairāk kā trīs pārstāvji.Ņemot vērā visas iepriekšminētās izmaiņas, kā arī starpinstitūciju sanāksmēs diskusijā panākto kopīgo izpratni par nepieciešamību sniegt atbalstu kapitāla daļu turētājiem profesionāla un kvalitatīva nominācijas procesa sagatavošanai un īstenošanai, Pārresoru koordinācijas centrs izstrādās vadlīnijas – valdes un padomes locekļu kandidātu atlases un izvērtēšanas vadlīnijas. Ar noteikumu projektu paredzēts noteikt, ka izmaiņas nominācijas komisijas sastāvā nebūs jāattiecina uz tiem kapitālsabiedrību valdes locekļu amatu konkursiem, kuri jau ir izsludināti, bet vēl nav uzsākts kandidātu novērtēšanas process. |
| 3. | Projekta izstrādē iesaistītās institūcijas | Pārresoru koordinācijas centrs |
| 4. | Cita informācija | Nav |

|  |
| --- |
| II. Tiesību akta projekta ietekme uz sabiedrību, tautsaimniecības attīstību un administratīvo slogu |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Publiskas personas kā kapitāla daļu un kapitālsabiedrību turētāji, publisko personu kapitālsabiedrības, publiski privātās kapitālsabiedrības un privātās kapitālsabiedrības, kurās kapitāla daļu īpašnieks ir publiskas personas |
| 2. | Tiesiskā regulējuma ietekme uz tautsaimniecību un administratīvo slogu | Ņemot vērā, ka grozījumi tiek veikti nominācijas procesa pilnveidošanai un netiek paredzētas jaunas administratīvās procedūras, bet vienkāršotas esošās, netiek radīts jauns administratīvais slogs. Tiesiskajam regulējumam ir netieša pozitīva ietekme uz tautsaimniecību, jo tas ir vērsts uz to kapitālsabiedrību pārvaldības uzlabošanu, kurās dalībnieks ir valsts. |
| 3. | Administratīvo izmaksu monetārs novērtējums |  Nav  |
| 4. | Cita informācija | Nav |

|  |
| --- |
| VI. Sabiedrības līdzdalība un komunikācijas aktivitātes |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts uz divām nedēļām publicēts Pārresoru koordinācijas centra interneta vietnē, aicinot sabiedrību sniegt par to viedokli un priekšlikumus |
| 2. | Sabiedrības līdzdalība projekta izstrādē | Tiks papildināts pēc sabiedrības viedokļa un priekšlikumu saņemšanas |
| 3. | Sabiedrības līdzdalības rezultāti | Tiks papildināts pēc sabiedrības viedokļa un priekšlikumu saņemšanas |
| 4. | Cita informācija | Nav |

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas | Valsts kapitāla daļu turētāji, Pārresoru koordinācijas centrs |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Netiek veidotas jaunas vai likvidētas esošās institūcijas |
| 3. | Cita informācija | Nav |

Anotācijas III, IV un V sadaļa – projekts šo jomu neskar.

Ministru prezidents M.Kučinskis

Finanšu ministre D.Reizniece-Ozola

Vīza:

Pārresoru koordinācijas centra vadītājs P.Vilks

12.09.2016 13:33

2077

Vladislavs Vesperis

 67082812, vladislavs.vesperis@pkc.mk.gov.lv